George Baker (skuespiller)

George Baker (1931–2011) var en britisk skuespiller spesielt kjent fra rollen som inspektør Wexford i tv-serien The Ruth Rendell Mysteries og som Tiberius i tv-serien Jeg, Claudius.

Baker medvirket i 33 filmer og 110 tv-produksjoner i løpet av karrieren. Han gjorde også en del sceneopptredener.

Bakgrunn 
Han ble født George Morris Baker i Varna, Bulgaria av britiske foreldre. Hans far var en britisk forretningsmann og honorær visekonsul i Bulgaria, mens hans mor var en irsk Røde Kors-arbeider som var i Bulgaria for å hjelpe til med å bekjempe kolera. Etter utbruddet av andre verdenskrig tok moren ham med til England. Han så aldri sin far igjen. Han ble utdannet ved  og ble i ung alder opptatt av skuespill.

Karriere 
Baker scenedebuterte i Frederick Lonsdales Aren't We All? i 1953. I 1959 spilte han i originaloppsetningen av Noël Cowards farse Look After Lulu! på Broadway. I 1964 hadde han rollen som Jack Tanner i George Bernard Shaws Man and Superman. Fra 1959 til 1961 var han tilknyttet Old Vic og turnerte blant annet i Sovjetunionen. I 1966 etablerte han sitt eget teaterkompani kalt Candida Plays. Her produserte han over 30 stykker inntil det ble avviklet i 1971.

Han filmdebuterte i en birolle i Veien tilbake (1953) og hadde siden større roller i filmer som blant annet Skipet som døde av skam (1955), Skvadron 617 (1955), The Feminine Touch (1956), Dødspatruljen (1956), Smil gjennom tårer (1957), Den blå kavaler (1958), Mord i fabrikken (1958), Curse of the Fly (1965), Adjø, Mr. Chips (1969), A Warm December (1973) og Back to the Secret Garden (2000), som var hans siste filmrolle. Det kan også nevnes at han hadde biroller i tre Bond-filmer: James Bond i Japan (1967), James Bond i hemmelig tjeneste (1969) og Spionen som elsket meg (1977).

Han tv-debuterte i en episode av den amerikanske antologiserien Adventure Theater (1956) og hadde siden faste roller i britiske serier som Nick of the River (1959), Rupert of Hentzau (1964), Curtain of Fear (1964), The Master (1966), Bowler (1973), Triangle (1982–1983) og No Job for a Lady (1990–1991). Han huskes best fra hovedrollen som sjefinspektør Reg Wexford i kriminalserien Ruth Rendell Mysteries (1987–2000). Han huskes også fra rollen som Tiberius i den historiske miniserien Jeg, Claudius (1976) og hadde siden sentrale roller i miniserier som Goodbye Mr. Chips (1984), Dead Head (1986) og Little Lord Fauntleroy (1995). Han medvirket også i flere tv-filmer og hadde gjesteopptredener i serier som blant annet ITV Play of the Week (4 episoder, 1957–1961), Maigret (1961), Baronen (1966), The Prisoner (1967), Paul Temple (1970), Doomwatch (1970), Up Pompeii! (1970), Gullguttene (1971), New Scotland Yard (1972), The Fenn Street Gang (4 episoder, 1972), The Protectors (1973), Survivors (1975), Spy Trap (1975), Z-Cars (4 episoder, 1970–1976), Doctor Who (4 episoder, 1980), Par i hjerter (1984), Robin of Sherwood (4 episoder, 1984–1986), Bergerac (1988), Minder (1980 og 1989), Coronation Street (6 episoder, 2003), Mord og mysterier (2005), Med hjartet på rette staden (2007) og Nye triks (2007), som var hans siste tv-opptreden.

Baker forsøkte seg også som manusforfatter. I 1980 skrev han skuespillet Fatal Spring for BBC og senere hadde han manus på noen episoder av Ruth Rendell Mysteries.

I 2007 ble han utnevnt til Order of the British Empire.

Privatliv og død 
Baker ble gift for tredje gang i 1993 med skuespiller Louie Ramsay. Han hadde fem døtre, fire med sin første kone og en med sin andre. Han døde av lungebetennelse i 2011, 80 år gammel.

Referanser

Eksterne lenker 
 

Engelske skuespillere
Personer fra Varna
Order of the British Empire (MBE)